Trupela bilip wantaim pasin bilong lavim tru ol manmeri bilong God em i nambawan.
Tingim. Sapos Jisas i laik kam lukim yumi long sios bilong yumi, orait Em bai amamas long lukim wanem samting? Sapos Jisas i laik visitim sios bilong yumi, orait Em bai i laik lukim wanem samting i stap?
- Jisas i laik lukim bikpela haus lotu i gat kapa i stap, a?
- Jisas i laik lukim sios bilong yumi i kamap bikpela na i winim ol narapela sios long ples, a?
- Jisas i laik lukim yumi i putim ol naispela naispela klos na mekim gras bilong yumi i kamap bikpela na yumi kam harim lotu, a?
Yu tingim olsem Jisas i laik lukim ol dispela kain samting i kamap long dispela sios bilong yumi, a? Ating mi mas tok klia long yupela olsem, Jisas i no interes long lukim ol dispela kain samting. Nogat tru.
Na dispela i no minim olsem ol dispela samting em i samting nogut. Na dispela i no minim olsem ol dispela samting i tambu. Nogat. Haus lotu em i gutpela samting. Na sapos planti manmeri i kam harim Tok bilong God wantaim yumi, orait dispela tu em i gutpela samting. Na sapos yumi laik waswas na putim gutpela klos na kam harim lotu, orait dispela em i gutpela na yumi ken i amamas.
Tasol, ol dispela samting i no nambawan samting. I no gat tambu long ol dispela samting, tasol ol dispela samting i no bikpela samting. Ol dispela samting i no nambawan samting.
Orait, wanem samting em i nambawan samting? Wanem samting em i bikpela samting? Lukim Efesus 1:15-16. Pol i bin harim wanem stori long sios i stap long taun Efesus? Em i harim tupela samting….
1. Em i harim stori long bilip bilong ol long BIKPELA Jisas,
2. Em i harim stori long hau ol i lavim olgeta manmeri bilong God.
Na taim Pol i harim stori long bilip bilong ol long BIKPELA Jisas na hau ol i save lavim olgeta manmeri bilong God, em i mekim wanem?
Em i bin tok tenkyu long God! Taim Pol i laik mekim prea em i save holim tingting long sios i stap long taun Efesus na em i holim tingting long hau ol i save bilip tru long BIKPELA Jisas na hau ol i save lavim ol manmeri bilong God i stap long sios bilong ol, na em i amamas long dispela tupela samting i kamap long ol na em i tok tenkyu long God.
Yu save, dispela tupela samting em i nambawan samting long trupela sios bilong God. Dispela tupela samting em i bikpela samting long trupela sios bilong God. Na taim Pol i harim stori olsem dispela tupela samting i kamap long sios i stap long Efesus, orait em i kisim bikpela amamas na em i tok tenkyu long God.
Nau yumi bai skelim dispela tupela samting na bai yumi klia long wanem samting i mas i stap nambawan samting long sios bilong yumi.
Olsem na, fes toktok yumi skelim i olsem….
1. Long trupela sios, ol manmeri bilong God ol i save holim trupela bilip.
Yupela save pinis, long Papua Niugini i gat planti grup nabaut i stap, na ol i tokaut olsem, “Mipela sios”. Long ples i gat ol wanwan misin i stap, na olgeta i tok olsem, “Mipela sios”. Long Goroka na long Lae na long Mosipi i gat ol Jehova Witnis na ol Moman na ol kainkain grup olsem i stap, na ol dispela grup tu i tok olsem “Mipela sios”.
Olsem na, hau na bai yumi ken i klia olsem, husat i trupela sios bilong God na husat i no trupela sios bilong God? Yumi ken i save bikos long trupela sios bilong God ol manmeri bilong God bai holim trupela bilip. Ol manmeri bilong God bai holim trupela bilip God i givim ol. Ol manmeri i holim trupela bilip ol i trupela sios bilong God.
Orait, em gutpela, tasol trupela bilip em i wanem samting? Wanem samting em i trupela bilip?
Long wanpela taim long narapela wik wanpela man i bin kam long ofis bilong mi na mitupela i bin stori long Tok bilong God. Dispela man em i no pasta, tasol em i save autim tok long lotu bilong em. Mitupela stori i stap na em i tokim mi olsem, “Mi bilip long Jisas.” Em i tok olsem, “Mi bilip olsem, God i stap na Jisas i stap na Jisas Em i wanpela bikpela man na Em i dai long diwai kros.” Na em i skruim tok bilong em olsem, “Mi bilip olsem, sapos mi stap gut na mi mekim gutpela wok insait long misin na mi lukautim femili bilong mi, orait taim Jisas i kam Em bai lukim dispela gutpela pasin bilong mi, na long dispela gutpela wok bilong mi Em bai kisim bek mi.”
Na dispela man i holim trupela bilip o nogat? Harim wanpela tok Jems i bin mekim long Jems 2:19. Em i tok olsem, “Yu save bilip olsem, ‘Wanpela God tasol i stap.’ Em gutpela. Tasol, yu tingim, ol spirit nogut ol tu i save bilip olsem, na ol i guria nogut.”
Ol wokboi bilong Seten ol i save pinis God i stap na Jisas i stap na Jisas i dai long diwai kros, tasol ol i no lain bilong God. Nogat tru!
Yu save, dispela kain bilip i no trupela bilip olsem Jisas i tokaut long em. Planti manmeri i bilip olsem, God i stap na Jisas i stap na Jisas i dai long diwai kros, tasol dispela kain bilip i no olsem bilip Jisas tokaut long em. Harim, ol wokboi bilong Seten ol tu ol i gat dispela kain bilip. Ol i save olsem, God i stap na Jisas i stap na Jisas i dai long diwai kros. Ol i save, ol i bilip, tasol dispela kain bilip i no trupela bilip olsem Jisas i save tokaut long em.
Tingim gen bilip bilong dispela man mi bin stori long em – dispela man i bin kam long ofis bilong mi. Em i bilip olsem, “Sapos mi stap gut na mi mekim gutpela wok insait long misin na mi lukautim femili bilong mi, orait taim Jisas i kam Em bai lukim dispela gutpela pasin bilong mi, na long dispela gutpela wok bilong mi Em bai kisim bek mi.” Tingim. Bilip bilong em i go nau long samting i no tru. Tingting bilong em i pas long samting i no tru. Na dispela i no gutpela.
Lukluk gen long Efesus 1:11-13.
Ol manmeri God i bin makim na pikim bilong putim i go insait long sios bilong Em, ol i save bilipim na trastim trupela gutnius i tokaut long wok God i mekim long dai bilong Krais bilong kisim bek ol. Trupela gutnius i tokaut olsem, God i kisim bek sin manmeri long feitful wok bilong Jisas long diwai kros tasol na Em i no inap kisim bek wanpela sin manmeri long ol gutpela wok bilong ol. Nogat tru!
Long trupela sios, ol trupela manmeri bilong God, ol bai bilipim na trastim na lavim na bihainim trupela gutnius na dispela trupela gutnius i tokaut long olgeta wok God i bin mekim long dai bilong Krais bilong baim bek ol na bilong sevim ol na bilong adoptim ol na bilong bringim ol i kam insait long olgeta blesim bilong heven. Ol i save olsem, God i stap na Jisas i stap, tasol ol bai bilipim na trastim na lavim na bihainim trupela gutnius i tokaut long olgeta samting God i mekim long feitful wok bilong Jisas long diwai kros bilong kisim bek ol.
Dispela manya i bin kam long ofis bilong mi, em i no bilip olsem. Nogat. Em i bilip God i stap na Jisas i stap na Jisas i dai long diwai kros. Tasol, em i no bilipim na trastim God long kisim bek em long feitful wok bilong Jisas long diwai kros tasol. Nogat. Em i tingim olsem, God bai kisim bek em long ol gutpela pasin bilong em yet. Em i tingim olsem, em yet i ken i kamapim stretpela pasin God i save laikim na God bai kisim bek em long dispela samting tasol. Em i bilip olsem, “Mi yet mi mas kamapim ol gutpela pasin na bai God i kisim bek mi long dispela samting mi yet i wokim.” Em i no bilipim na trastim gutnius bilong God i tokaut long hau God i save givim stretpela pasin long yumi na hau God i kisim bek yumi long feitful wok Jisas i bin mekim tasol.
Yumi save pinis long plen bilong God, na dispela plen em i olsem, God bai kamapim wanpela nupela komyuniti na olgeta manmeri bilong dispela nupela komyuniti bai i stap aninit tru long Jisas Krais. Na yumi save olsem, nem bilong dispela nupela komyuniti bilong God em i sios. Na yumi save olsem, God i wok long kamapim dispela nupela komyuniti nau. Tasol, yu tingim, God i yusim wanem samting bilong bringim ol manmeri Em i bin makim i kam insait long sios bilong Em?
Em i yusim trupela gutnius bilong Em. God i save givim Holi Spirit long ol manmeri Em i bin makim, na Holi Spirit i save opim ai na ia na bel bilong ol, bai ol i ken i harim trupela gutnius bilong God – dispela gutnius i tokaut long olgeta wok God i bin mekim long dai bilong Jisas bilong kisim bek ol, na bai ol i luksave long olgeta wok God i bin mekim long dai bilong Jisas, na bai ol i bilipim na trastim na lavim na bihainim dispela gutnius. Ol i bilip olsem, God i no inap kisim bek ol long ol gutpela wok bilong ol yet, nogat, God bai kisim bek ol long feitful wok bilong Jisas long diwai kros tasol.
Long trupela sios, ol manmeri bilong God ol i save bilipim na trastim na lavim na bihainim trupela gutnius bilong God. Ol i holim trupela bilip long trupela wei bilong God.
Harim. Yumi no ken i pasim tingting bilong yumi. Nogat. Planti manmeri i tok olsem, “Mi bilip God i stap na Jisas i stap na Jisas i dai long diwai kros.” Tasol dispela i no minim olsem ol i bilip tru. Nogat. Skelim tok bilong ol – ol i trastim wanem samting?
Sapos ol i trastim stretpela pasin bilong ol yet, orait ol i no bilip long trupela gutnius bilong God na ol i stap autsait long trupela sios bilong God. Sapos wanpela misin i save skulim ol kongregesen olsem, “Yupela yet i mas kamapim stretpela pasin na bai God i ken i kisim bek yupela long dispela stretpela pasin bilong yupela.” Sapos ol i autim na bihainim dispela kain tok, orait yu mas save olsem, ol i no bilipim na trastim trupela gutnius na dispela i minim olsem, ol i no trupela sios bilong God.
Long trupela sios, ol manmeri bilong God ol i save bilipim na trastim na lavim na bihainim trupela gutnius bilong God. Ol i holim trupela bilip long trupela wei bilong God. Ol i save trastim olgeta wok God i bin mekim long dai bilong Jisas bilong kisim bek ol. Ol i trastim God long kisim bek ol long feitful wok bilong Jisas tasol.
Taim Pol i harim stori bilong trupela bilip bilong ol manmeri i stap long sios long taun Efesus, em i amamas na em i tok tenkyu long God. Long wanem? Em save olsem, sios bilong taun Efesus em i kamap inap long trupela wok bilong God. Em i kamap inap long trupela wok bilong God bikos ol i bilipim na trastim na bihainim trupela gutnius bilong God. Ol i gat trupela bilip. Na ol lotu i no bilipim na trastim trupela gutnius, orait yumi ken i save olsem, ol i no kamap long wok bilong God. Nogat. Ol i kamap long wok bilong ol man bilong dispela graun tasol.
Mi tok pinis. Trupela bilip em i wanpela bikpela samting tru long trupela sios bilong God. Olsem na, yumi mas holim strong dispela trupela bilip na yumi no ken i larim wanpela liklik giaman bilip i kamap insait long sios bilong yumi.
Orait, em wanpela samting. Narapela samting i olsem……..
2. Long trupela sios, ol manmeri bilong God ol i save lavim ol narapela manmeri bilong God i stap long sios.
Long Jon 13:34-35 Jisas i bin mekim wankain toktok. Em i tokim ol disaipel bilong Em olsem, “Wanpela nupela lo Mi givim yupela: Yupela mas lavim ol narapela manmeri bilong God. Wankain olsem Mi bin lavim yupela, orait yupela mas lavim ol olsem. Na long dispela pasin bilong lavim ol narapela manmeri bilong God, bai olgeta manmeri i klia olsem, yupela disaipel bilong Mi.”
Hau na bai yumi klia olsem wanpela sios i trupela sios bilong God o nogat? Yumi tok pinis olsem, trupela sios bai bilipim na trastim trupela gutnius bilong God. Tasol tu, ol manmeri long trupela sios, ol bai lavim ol narapela manmeri bilong God, em ol manmeri i bilipim na trastim trupela gutnius bilong God. Dispela em i wanpela bikpela mak bilong ol trupela lain bilong Jisas.
Na Jisas i tok olsem, “Yupela mas lavim ol narapela manmeri bilong God wankain olsem Mi bin lavim ol.” Na Jisas i bin lavim ol olsem wanem? Em i mekim wanem kain pasin long ol? Hau na Jisas i bin lavim ol?
Lukim Jon 15:13. “Man i lusim laip bilong em yet bilong helpim ol frens bilong em, em i lavim ol tru, na i no gat wanpela lavim i winim dispela lavim.”
Yu save, Jisas i no tingim Em yet. Nogat. Em i tingim ol manmeri God i bin makim na pikim na pasim long Em. Em i tingim ol na Em i lusim laip bilong Em bilong mekim ol i kamap holi na i no gat asua long ai bilong God na bai God i kisim bek ol na putim ol i go insait long olgeta gutpela gutpela blesim bilong heven.
Jisas, long blut bilong Em, long dai bilong Em, Em i baim pe bilong sin na nau yumi stap fri long pe bilong sin, yumi fri nau na yumi no inap fesim kot na pe long sin bilong yumi. Jisas i lusim laip bilong Em bilong helpim ol frens bilong Em. (Lukim Efesus 1:7-8. )
Na husat em i ol frens bilong Jisas? Ol manmeri God i bin makim na pasim long Krais. Pastaim ol i no frens bilong Jisas. Nogat. Pastaim ol i save givim baksait long Jisas na ol i les long bihainim Jisas na ol i no kea tumas long ol samting bilong Jisas. Tasol, God i bin pasim ol long Krais na Krais i bin lusim laip bilong Em yet bilong helpim ol. Na bihain Holi Spirit i bin wok insait long ol na ol i tanim bel na bilipim na trastim na lavim na bihainim Jisas. (Lukim Efesus 2:4-5. )
Na Jisas i tok olsem, “Yupela mas lavim ol narapela manmeri bilong God olsem Mi bin lavim yupela.”
Yumi no ken i tingting long yumi yet. Nogat. Yumi mas tingting long ol narapela manmeri bilong God na mekim gutpela pasin long ol. Yumi mas putim ol i go paslain long yumi yet. Yumi mas putim wanem hevi bilong ol i go paslain long hevi bilong yumi yet. Yumi mas mekim gutpela pasin long ol bipo yumi ken i mekim gutpela pasin long yumi yet.
Yumi no ken i bel hat long ol o mekim sampela pasin bilong givim sem long ol. Na taim ol i mekim rong long yumi, orait yumi ken i stretim, tasol yumi no ken i holim tingting long dispela rong i go i go na kros long ol insait long tingting bilong yumi.
Sapos yu lavim brata susa bilong yu i pas long Krais, orait yu no inap pasim ai long sin bilong ol. Nogat. Bai yu toktok wantaim ol na helpim ol long tanim bel long sin bilong ol na helpim ol long bihainim ol gutpela pasin. Yu no inap sapotim pasin nogut bilong ol. Nogat. Bai yu sapotim gutpela pasin tasol. Long dispela pasin yu lavim ol.
Harim dispela toktok i stap long 1 Korin 13:4-7.
4 Manmeri i lavim narapela manmeri, em i save bel isi long ol oltaim, na em i save mekim gutpela pasin long ol. Manmeri i lavim narapela manmeri em i no save jelas, na em i no save apim em yet, na em i no pilim olsem em yet em i bikpela. Nogat. 5 Na em i no save mekim pasin bilong givim sem long narapela manmeri, na em i no save mekim selfis pasin, na em i no save bel hat hariap, na em i no save holim tingting long rong ol i bin mekim long em. 6 Manmeri i lavim narapela manmeri em i no save amamas long pasin nogut bilong ol. Nogat. Em i amamas na wanbel long trupela tok. 7 Man i lavim narapela manmeri, em i save karim olgeta hevi, na em i save bilip i go i go, na em i save hop olgeta taim, na em i no save givap.
Sampela manmeri i save tok olsem, “Mipela lain bilong lavim ol manmeri.” Tasol ol i toktok tasol na ol i no mekim. Yumi trupela lain bilong God yumi no ken i toktok. Nogat. Yumi mas mekim. Yumi mas lavim tru ol narapela manmeri bilong God. Yumi mas mekim long ol wankain pasin Jisas i bin mekim long yumi.
Mi laik givim tupela toktok long yupela bilong helpim yupela lavim ol narapela manmeri i holim trupela bilip olsem yu.
- Yumi ken i lavim ol narapela manmeri bilong God bikos yumi save long lavim bilong God.
God i bin lavim yumi na Em i bin mekim olgeta wok bilong bringim yumi i kam insait long nupela komyuniti bilong Em. Yumi no gutpela manmeri na God i bringim yumi i kam insait. Nogat tru. Yumi manmeri nogut na yumi bin mekim pasin God i save hetim. Tasol, Em i bin lavim yumi na Em i mekim olgeta wok inap pinis long dai bilong Jisas bilong bringim yumi i kam insait long femili bilong Em na insait long olgeta blesim bilong heven.
- Na yumi ken i lavim ol narapela manmeri bilong God bikos nau yumi save olsem, ol dispela manmeri ol i brata na susa trutru bilong yumi.
Yu save long plen bilong God. God i wok long kamapim wanpela nupela komyuniti nau na bihain dispela nupela komyuniti tasol bai i stap na olgeta olpela komyuniti bai pinis. Olsem na, brata na susa trutru bilong yumi ol i no ol sampela hauslain bilong dispela graun. Nogat. Ol trupela lain bilong yumi em i olgeta manmeri i tanim bel na i bilipim na trastim na lavim na bihainim trupela gutnius bilong God. Ol trupela lain bilong yumi em i ol manmeri God i save bringim i kam insait long nupela komyuniti bilong Em. Ol trupela lain bilong yumi em i ol manmeri God i save bringim i kam insait long trupela sios bilong Em.
Las toktok.
Aposel Pol i bin harim stori bilong bilip bilong ol lain bilong God i stap long Efesus na hau ol i save lavim olgeta narapela manmeri bilong God i stap long sios bilong ol. Na em i bin givim bikpela tok tenkyu long God long dispela samting.
Na yumi? Bai yumi holim strong trupela bilip long BIKPELA Jisas, a? Bai yumi lavim ol narapela manmeri bilong God i stap long sios bilong yumi, a? Wanem kain stori bai i go aut long dispela sios na ol narapela manmeri i harim?
Na wanem samting i nambawan samting bilong yu? Bikpela haus lotu, a? Pulim planti manmeri na lotu bilong yumi i mas winim ol narapela lotu, a? Harim. Trupela bilip wantaim pasin bilong lavim tru ol manmeri bilong God, dispela em i nambawan. Yumi mas askim God long helpim yumi holim trupela bilip na bihainim wei bilong lavim ol brata na susa i bilip tru long Krais.
Em tasol.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn